Il-ġust jgħix bil-fedeltà tiegħu Se noqgħod għassa f'posti, se nibqa' wieqaf fuq it-torri tiegħi, nistenna ħalli nara x'sejjer jgħidli, u kif se jwieġeb għall-ilmenti tiegħi. Imbagħad il-Mulej wieġeb: "Ikteb id-dehra," qalli, "onqoxha fuq tavlozzi, hekk li jkun jista' jħaffef min jaqraha. Għax id-dehra sseħħ meta jkun waqtha, tistenna se ma ttemm, u ma tqarraqx. Jekk hija ddum ma tasal, int stennieha, għax tiġi żgur, ma tiddawwarx ma tasal! Arah jinfena min m'hux ruħu sewwa, iżda l-ġust jgħix bil-fedeltà tiegħu ." Is-saħtiet kontra l-għadu Gwaj għall-bniedem qarrieq, u ma jkun qatt fis-sliem il-bniedem kburi, li jiftaħ ħalqu bħax-Xeol, u hu bħall-mewt, għaliex ma jixba' qatt; jiġma' għalih kull poplu, jiġbor għalih kull ġens! Tgħid huma lkoll ma jqabblulux taqbila, għanja niggieża, kliem joqgħodlu sewwa? U jgħidulu: L-ewwel saħta "Ħażin għalih min jiġma' dak li mhux tiegħu (kemm se jdum?), min jgħabbi lilu nnifsu b'ħafna djun!" Mhux f'daqqa jqum min dejnek? Ma jistenbħux dawk li jġagħluk titriegħed, u ssir il-priża tagħhom? Talli ħarbatt il-ġid ta' bosta ġnus, il-popli l-oħra lkoll iħarbtu lilek; għad iħallsuk ta' demm in-nies li qridt, tad-deni li ġibt int fuq il-pajjiż u fuq il-belt u fuq kull min jgħammar fiha! It-tieni saħta Ħażin għalih min għal daru jagħmel xi qligħ miksub ħażin, biex il-bejta tiegħu jqiegħed fl-għoli, u hekk ma jħallihiex tintmess mill-ħsara. Qerried ta' bosta popli, b'għemilek stess waqqajt l-għajb fuq darek, u tlift lilek innifsek. Għaliex sal-ġebla minn ġol-ħajt għad tgħajjat, u travu mbagħad iwieġeb minn mas-saqaf. It-tielet saħta Ħażin għalih min jibni belt bid-demm, italla' belt fuq sisien il-ħażen! Jaqaw mhux mill-Mulej tal-qtajja' ġej, li l-popli jitgħabbew bix-xogħol għan-nar , u l-ġnus jaħlu saħħithom għal xejn? Għax l-art kollha kemm hi għad tagħraf sewwa l-glorja tal-Mulej, bħalma hu miksi l-baħar bl-ilmijiet! Ir-raba' saħta Ħażin għalih min jisqi l-proxxmu tiegħu, min iferragħlu s-semm sa jġagħlu jisker, bil-ħsieb li jħares lejn għawaru! Int bl-għajb timtela u tixba', u mhux bil-ġieħ. Mel'ixrob int ukoll, ħa turi ruħek bla ħtin! Għad idur lejk il-kalċi tal-id il-leminija tal-Mulej, u l-għajb jgħattilek ġieħek. Id-deni li għamilt lil-Libanu għad jgħarraq lilek; il-qerda li ġibt inti fuq il-bhejjem għad twerwer lilek; għad iħallsuk ta' demm in-nies li qridt, tad-deni li ġibt int fuq il-pajjiż u fuq il-belt u fuq kull min jgħammar fiha. Il-ħames saħta Xbieha minquxa x'fejda jkun hemm fiha biex min jonqoxha joqgħod isawwarha? X'tiswa xbieha mdewba, u l-ħabbar giddieb, biex jista' jafda fiha min jagħmilha u joqgħod jaħdem idoli mbikkmin? Ħażin għalih min jgħid lil biċċa għuda: "Stenbaħ min-ngħas," jew: "Qum" lil ġebla siekta! Dan hu t-tagħlim! Arah, xogħol intarsjat bid-deheb u l-fidda, iżd'ebda nifs ta' ħajja m'hemm ġo fih. Iżda l-Mulej fit-tempju mqaddes tiegħu; iskot quddiemu, art, kollok kemm int.